***დანართი N4***

**ხელშეკრულება N\_\_\_**

**(დაფინანსების თაობაზე)**

**ქ. თბილისი \_\_\_\_\_\_\_\_\_\_\_\_202-წ.**

**ა(ა)იპ - პროფესიული უნარების სააგენტოსა და   
\_\_\_\_\_\_\_\_\_\_\_\_ შორის**

ერთი მხრივ, **ა(ა)იპ - პროფესიული უნარების სააგენტო** (შემდგომში **„თანხის გამცემი“**) წარმოდგენილი გენერალური დირექტორის **ირინე მარგიშვილის** მიერ, ხოლო მეორე მხრივ, **\_\_\_\_\_\_\_\_** (შემდგომში **„თანხის მიმღები“**) წარმოდგენილი დირექტორის **\_\_\_\_** მიერ, „საქართველოს 2025 წლის სახელმწიფო ბიუჯეტის შესახებ“ საქართველოს კანონის, ა(ა)იპ - პროფესიული უნარების სააგენტოს გენერალური დირექტორის 2024 წლის 30 დეკემბრის N1673022 ბრძანებით დამტკიცებული ა(ა)იპ - პროფესიული უნარების სააგენტოს პროგრამების პროფესიულ განათლებაში სტუდენტური, პრესტუდენტური სერვისების, კვლევის, ანალიტიკისა და ინკლუზიური განვითარების ხელშეწყობის ქვეპროგრამის „ექსტრაკურიკულური აქტივობების განვითარების ხელშეწყობის“ კომპონენტის (შემდგომში - კომპონენტი), ასევე, „ა(ა)იპ - პროფესიული უნარების სააგენტოს პროგრამების „ექსტრაკურიკულური აქტივობების განვითარების ხელშეწყობის“ კომპონენტის ფარგლებში დაფინანსების გაცემის წესის დამტკიცებისა და აღნიშნული მიზნით კომისიის შექმნის შესახებ“ ა(ა)იპ პროფესიული უნარების სააგენტოს გენერალური დირექტორის 2025 წლის N ბრძანებისა და \_\_\_\_ საფუძველზე, დებენ დაფინანსების შესახებ ხელშეკრულებას შემდეგზე:

**მუხლი 1. ხელშეკრულების საგანი და ღირებულება**

წინამდებარე ხელშეკრულების საგანია თანხის გამცემის მიერ თანხის მიმღებისთვის \_\_\_\_\_ ლარის (შემდგომში - ხელშეკრულების ღირებულება) გადაცემა შემდეგი პროექტის (შემდგომში: **„პროექტი“)** განხორციელების მიზნით:

1.1. „\_\_\_\_\_\_\_\_\_\_\_\_“ (პროექტის დასახელება და განხორციელების ვადა) - \_\_\_\_ ლარი;

ლარი.

**მუხლი 2. მხარეთა უფლება-მოვალეობები**

**2.1. თითოეული თანხის მიმღები ვალდებულია:**

ა) პროექტის განხორციელების პროცესში დაიცვას საქართველოს კანონმდებლობის მოთხოვნები;

ბ) თანხის გამცემისგან მიღებული დაფინანსება გამოიყენოს მიზნობრივად, მხოლოდ წინამდებარე ხელშეკრულების ფარგლებში დაფინანსებული პროექტის განხორციელების მიზნით, ამ ხელშეკრულების დანართის შესაბამისად;

გ) ხელშეკრულების გაფორმების შემდგომ პროექტის ბიუჯეტში ცვლილების შეტანის საჭიროების შემთხვევაში, დაიცვას ამ ხელშეკრულების მე-3 მუხლის მოთხოვნები;

დ) თანხის გამცემისგან მიღებული დაფინანსების ფარგლებში თანხის აუთვისებელი ნაწილი ან/და ხარჯების არამიზნობრივად გაწევის შემთხვევაში, არამიზნობრივად გახარჯული თანხა, მიღება-ჩაბარების აქტის გაფორმებამდე დააბრუნოს, მიმდინარე წელს თანხის დაბრუნების შემთხვევაში – სახელმწიფო ხაზინის ერთიან ანგარიშზე (მიმღები - ერთიანი ანგარიში, მიმღების ბანკი – სახელმწიფო ხაზინა, ბანკის კოდი – TRESGE22, ანგარიშის ნომერი – GE24NB0330100200165022, შემოსავლის სახაზინო კოდი – 302009921), ხოლო, გასული წლის აუთვისებელი თანხის ან/და ხარჯების არამიზნობრივად გაწევის შემთხვევაში, არამიზნობრივად გახარჯული თანხის დაბრუნების შემთხვევაში სახელმწიფო ხაზინის ერთიან ანგარიშზე (მიმღები - ერთიანი ანგარიში, მიმღების ბანკი – სახელმწიფო ხაზინა, ბანკის კოდი – TRESGE22, ანგარიშის ნომერი – GE24NB0330100200165022, შემოსავლის სახაზინო კოდი – 302003460). ამასთან, თანხის დაბრუნებამდე გადასახადის დანიშნულებაში საგადახდო დავალების ნომრის მისათითებლად და სახაზინო კოდის დასაზუსტებლად დაუკავშირდნენ თანხის გამცემის მთავარ ბუღალტერს/საბუღალტრო აღრიცხვის სპეციალისტს;

ე) წინამდებარე ხელშეკრულებით გათვალისწინებული ვალდებულებების შესრულების დადასტურების მიზნით, პროექტის დასრულებიდან, ხოლო რამდენიმე პროექტის არსებობის შემთხვევაში, ბოლო პროექტის დასრულებიდან 30 (ოცდაათი) სამუშაო დღის ვადაში თანხის გამცემს წარუდგინოს:

ე.ა) პროგრამული ანგარიში, თანხის გამცემის მიერ დამტკიცებული ფორმით;

ე.ბ) ფინანსური ანგარიში თანხის გამცემის მიერ დამტკიცებული ფორმით;

ე.გ) ხარჯვის დამადასტურებელი ფინანსური დოკუმენტაცია, მათ შორის, ხელშეკრულება (შესყიდვის, შრომითი), მიღება-ჩაბარების აქტი (საქონლის, მომსახურების), სასაქონლო ზედნადები, საგადასახადო ანგარიშფაქტურა (საქონლის, მომსახურების), გადახდის დამადასტურებელი ფინანსური დოკუმენტი (საგადასახადო მოთხოვნა) და სხვა ხარჯის დამადასტურებელი ფინანსური დოკუმენტები;

ვ) ხელშეკრულებაში (შესყიდვის, შრომითი და სხვა ტიპის), მიღება-ჩაბარების აქტში (საქონლის, მომსახურების) და შრომის ანაზღაურების გაცემის უწყისში დაფინანსების წყაროდ მიუთითოს ა(ა)იპ - პროფესიული უნარების სააგენტო და შესაბამისი პროგრამის (პროგრამული კოდი) დასახელება, ხოლო ასეთის განუხორციელებლობის შემთხვევაში, თანხის გამცემს წარუდგინოს ახსნა-განმარტება, რომელშიც დადასტურებული იქნება აღნიშნული ხარჯების წინამდებარე ხელშეკრულების ფარგლებში გაწევა და ასევე, ამ ქვეპუნქტით გათვალისწინებული ვალდებულებების შეუსრულებლობის მიზეზები;

ზ) როგორც წინამდებარე ხელშეკრულების ვადის განმავლობაში, ასევე, მისი ვადის გასვლის შემდგომ, თანხის გამცემის ან/და მის მიერ უფლებამოსილი პირის მიერ პროექტთან დაკავშირებით ნებისმიერი ინფორმაციის/დოკუმენტის მოთხოვნის შემთხვევაში, გონივრულ ვადაში, მაგრამ არაუგვიანეს 10 (ათი) სამუშაო დღისა, მიაწოდოს მოთხოვნილი ინფორმაცია/დოკუმენტი.

**2.2. თითოეული თანხის მიმღები უფლებამოსილია:**

ა) საქართველოს ზოგადი ადმინისტრაციული კოდექსით დადგენილი წესით მოითხოვოს მის მიერ თანხის გამცემისათვის გადაცემული ინფორმაციის კომერციულ საიდუმლოებად ცნობა;

ბ) წინამდებარე ხელშეკრულების პირველი მუხლით გათვალისწინებული თანხის ანაზღაურება მოითხოვოს ნაწილ-ნაწილ ან ერთობლივად, ავანსად (წინამდებარე ხელშეკრულების 4.2 პუნქტით გათვალისწინებული საბანკო გარანტიის წარმოდგენის შემთხვევაში) ან შესრულებული ვალდებულებების საფუძველზე (ხარჯვის დამადასტურებელი ფინანსური დოკუმენტაციის წარმოდგენის შემთხვევაში).

**2.3. თანხის გამცემი ვალდებულია:**

ა) ხელშეკრულების პირველი მუხლით გათვალისწინებული თანხა აუნაზღაუროს შესაბამისი ქვეპროგრამის ფარგლებში, უნაღდო ანგარიშსწორებით, თანხის მიმღების მოთხოვნის შესაბამისად ნაწილ-ნაწილ ან ერთობლივად, ავანსად (წინამდებარე ხელშეკრულების 4.2 პუნქტით გათვალისწინებული საბანკო გარანტიის წარმოდგენის შემთხვევაში) ან შესრულებული ვალდებულებების საფუძველზე;

ბ) უზრუნველყოს თანხის მიმღების მიერ მისთვის გაზიარებული იმ ინფორმაციის კონფიდენციალურობის დაცვა, რომელიც შეიცავს პერსონალურ მონაცემებს ან/და ცნობილია კომერციულ საიდუმლოებად საქართველოს ზოგადი ადმინისტრაციული კოდექსით დადგენილი წესით.

**2.4. თანხის გამცემი უფლებამოსილია:**

ა) ხელშეკრულების პირობების შეუსრულებლობის ან/და დაგვიანებით შესრულების შემთხვევაში გამოიყენოს სანქციები, რომელთა ფორმა, ოდენობა, ამოქმედების პირობები განსაზღვრულია ამ ხელშეკრულებაში;

ბ) პროექტთან დაკავშირებით მოთხოვოს თანხის მიმღებს ყველა შესაბამისი ინფორმაცია/დოკუმენტი;

გ) თანხის მიმღებისგან მოითხოვოს აუთვისებელი თანხის (თანხის ავანსად გაცემის შემთხვევაში) უკან დაბრუნება ან უარი თქვას არამიზნობრივად გაწეული ხარჯების ანაზღაურებაზე;

დ) იმსჯელოს ამ ხელშეკრულების 2.1. პუნქტის „ვ“ ქვეპუნქტით გათვალისწინებულ თანხის მიმღების მიერ წარდგენილ ახსნა-განმარტებაზე და დასაბუთებული გადაწყვეტილებით უარი უთხრას თანხის მიმღებს გაწეული ხარჯების ანაზღაურებაზე ან თანხის ავანსად გაცემის შემთხვევაში, მოთხოვოს თანხის მიმღებს მიღებული დაფინანსების შესაბამისი მოცულობის უკან დაბრუნება, იმ შემთხვევაში, თუ მიიჩნევს რომ გაწეულია არამიზნობრივი ხარჯი;

ე) საქართველოს ზოგადი ადმინისტრაციული კოდექსით საჯარო ინფორმაციის გაცემისათვის გათვალისწინებული ნორმებით დადგენილი წესის შესაბამისად გაასაჯაროოს თანხის მიმღებისა და მის მიერ განხორციელებული პროექტის შესახებ პროგრამების შესახებ ინფორმაცია, ასევე, საჭიროების შემთხვევაში, საზოგადოების ინფორმირების მიზნით, გაასაჯაროოს ისეთი ინფორმაცია, როგორიცაა თანხის მიმღების სახელწოდება, მისამართი, პროექტის შესახებ მოკლე ინფორმაცია და სხვა ინფორმაცია რომელიც არ შეიცავს თანხის მიმღების კომერციულ საიდუმლოებას.

2.5. თანხის მიმღები ითვალისწინებს, რომ ამ ხელშეკრულებით გათვალისწინებული ვალდებულებების სრულად ან ნაწილობრივ შეუსრულებლობა შესაძლოა გახდეს თანხის მიმღების მიერ დაფინანსების მიღების მიზნით თანხის გამცემთან წარდგენილი სხვა განაცხადების განუხილველად დატოვების საფუძველი.

**მუხლი 3. ხელშეკრულების გაფორმების შემდგომ პროექტის ბიუჯეტში ცვლილების შეტანის შემთხვევა**

3.1. შესყიდვის ეტაპზე დამდგარი შედეგის გათვალისწინებით, შესაძენი ერთეულების დასახელებისა და რაოდენობის ცვლილების გარეშე, თანხის მიმღები უფლებამოსილია მოქმედ ხელშეკრულებაში ცვლილებების შეტანის გარეშე, უზრუნველყოს ერთეულის ღირებულებებს შორის ცვლილება/ცვლილებები, თუ აღნიშნული ჯამურად არ აღემატება პროექტის ბიუჯეტით საქონელისა და მომსახურების შესყიდვისთვის გათვალისწინებული მატერიალურ-ტექნიკური რესურსის და პროექტის განსახორციელებლად საჭირო სხვა რესურსების შესყიდვისათვის გამოყოფილი დაფინანსების მოცულობის 20%-ს.

3.2. დასაშვებია პროექტის ბიუჯეტით გათვალისწინებული შესასყიდი საქონლისა ან/და მომსახურების რაოდენობების შემცირების გათვალისწინებით წარმოქმნილი ეკონომიის მიმართვა ბიუჯეტით გათვალისწინებული სხვა შესასყიდი საქონლის ან/და მომსახურების ღირებულების ასანაზღაურებლად, შესყიდვის ეტაპზე დამდგარი შედეგის გათვალისწინებით.

3.3. ამ მუხლის 3.1 პუნქტით განსაზღვრულისგან განსხვავებულ შემთხვევაში, ასევე, 3.2 პუნქტით გათვალისწინებულ შემთხვევაში და ამ ხელშეკრულებით დაშვებული სხვა ცვლილებისას, თანხის მიმღები ვალდებულია წინამდებარე ხელშეკრულებაში სათანადო ცვლილების ასახვისათვის მიმართოს თანხის გამცემს:

ა) ბიუჯეტით გათვალისწინებული საქონელისა და მომსახურების შესყიდვის შემთხვევაში, ბიუჯეტით გათვალისწინებული ყველა საქონლისა და მომსახურების შესყიდვის ეტაპის დასრულებისთანავე;

ბ) ცვლილების გამომწვევი სხვა გარემოების წარმოშობისთანავე, შესაბამისი ვალდებულების აღებამდე და ხარჯების გაწევამდე.

3.4. დაუშვებელია პროექტის ბიუჯეტში იმგვარი ცვლილების განხორციელება, რომელიც იწვევს პროექტის ჯამური ბიუჯეტის გაზრდას, თანხების ხარჯვის მოცულობისა და სახსრების გამოყენების კონკრეტული მიმართულების ცვლილებას, ასევე, ბიუჯეტით გათვალისწინებული თანხების ხარჯვის მიზნის ცვლილებას ან/და შესასყიდი საქონლის/მომსახურების ახალი პოზიციების დამატებას.

**მუხლი 4. ანგარიშსწორების წესი და ფორმა**

4.1. თანხის მიმღებს წინამდებარე ხელშეკრულების პირველი მუხლით გათვალისწინებული თანხა შეიძლება აუნაზღაურდეს ნაწილ-ნაწილ ან ერთობლივად, ავანსად ან შესრულებული ვალდებულებების საფუძველზე, ფაქტიური ხარჯების შესაბამისად.

4.2. თანხის გამცემი უფლებამოსილია თანხა ავანსად აანაზღაუროს იმ შემთხვევაში, თუ თანხის მიმღების მიერ წარმოდგენილი იქნება ავანსად ასანაზღაურებელი თანხის შესაბამისი მოცულობის საქართველოს ეროვნული ბანკის მიერ აკრედიტირებული საბანკო დაწესებულებიდან ან/და ,,სსიპ საქართველოს დაზღვევის სახელმწიფო ზედამხედველობის სამსახურის“ მიერ ლიცენზირებული სადაზღვეო ორგანიზაციიდან უპირობო და გამოუთხოვადი გარანტია, რომლის ვადა 30 (ოცდაათი) სამუშაო დღით უნდა აღემატებოდეს წინამდებარე ხელშეკრულების მოქმედების ვადას.

4.3. თანხის გამცემი შესრულებული ვალდებულებების საფუძველზე ფაქტობრივად გაწეულ ხარჯებს აანაზღაურებს მხარეებს შორის მიღება-ჩაბარების აქტის გაფორმებიდან 15 (თხუთმეტი) კალენდარული დღის განმავლობაში.

4.4. თანხის გამცემსა და თანხის მიმღებს შორის მიღება-ჩაბარების აქტი ფორმდება წინამდებარე ხელშეკრულებით გათვალისწინებული ვალდებულების/ვალდებულებების სრულად ან ნაწილობრივ შესრულების დადასტურების მიზნით.

4.5. ხელშეკრულებით გათვალისწინებული ვალდებულები სრულად ან ნაწილობრივ შესრულებულად მიიჩნევა, თუ გაწეული ხარჯი მიზნობრივია და დაკმაყოფილებულია ამ მუხლის 4.6 პუნქტის მოთხოვნა. წინამდებარე ხელშეკრულების მიზნებისთვის მიზნობრივ ხარჯებად ითვლება ის ხარჯები, რომელიც ყველა ქვემოთ მითითებულ კრიტერიუმს აკმაყოფილებს:

ა) ხარჯი გაწეულია თანხის გამცემთან შეთანხმებული ბიუჯეტის შესაბამისად;

ბ) ხარჯი გაწეული და გადახდილია წინამდებარე ხელშეკრულების მოქმედების პერიოდში და ამ ხელშეკრულების შესაბამისად;

გ) გაწეული ხარჯი დასტურდება დოკუმენტურად და ასევე ხარჯვის დამადასტურებელი დოკუმენტები გაფორმებულია ამ ხელშეკრულების 2.1 პუნქტის „ვ“ ქვეპუნქტის შესაბამისად ან წარმოდგენილია იმავე ქვეპუნქტით გათვალისწინებული ახსნა-განმარტება, რომლითაც დასტურდება ხარჯების წინამდებარე ხელშეკრულების ფარგლებში გაწევა და ვალდებულებების შეუსრულებლობის ობიექტური/რაციონალური მიზეზები;

დ) დაცულია ამ მუხლის 2.1 პუნქტის „გ“ ქვეპუნქტით გათვალისწინებული მოთხოვნა.

4.6. ხელშეკრულებით გათვალისწინებული ბოლო ვალდებულება შესრულებულად მიიჩნევა და მიღება-ჩაბარების აქტი ფორმდება მხოლოდ იმ შემთხვევაში, თუ წარმოდგენილია წინამდებარე ხელშეკრულების 2.1 პუნქტის „გ“ (ასეთის არსებობის შემთხვევაში), „ე“ და „ვ“ (ასეთი შემთხვევის არსებობისას) ქვეპუნქტებით გათვალისწინებული ყველა დოკუმენტი, რომელიც შედგენილია ამ ხელშეკრულებით დადგენილი წესით.

4.7. თანხის ნაწილ-ნაწილ გადარიცხვის მოთხოვნის შემთხვევაში, მიღება-ჩაბარების აქტი ფორმდება ხელშეკრულებით გათვალისწინებული ვალდებულებების შესაბამისი ნაწილის თანხის გამცემის მიერ შესრულებულად მიჩნევის შემთხვევაში.

4.8. ანგარიშსწორება განხორციელდება ლარში, უნაღდო ფორმით, წინამდებარე ხელშეკრულებაში მითითებულ თანხის მიმღების საბანკო ანგარიშზე თანხის ჩარიცხვის გზით.

**მუხლი 5. მხარეთა განცხადებები და გარანტიები**

5.1. თითოეული თანხის მიმღები აცხადებს და იძლევა გარანტიას, რომ:

ა) ამ ხელშეკრულების ხელმოწერით არ არღვევს კანონისმიერ ან სახელშეკრულებო ვალდებულებებს, ასევე სხვა პირის უფლებებს, მათ შორის ინტელექტუალური საკუთრების უფლებას და ისეთ ვალდებულებებს, რომლის დადგომაც მომავალში წინასწარ არის ან უნდა იყოს განსაზღვრული;

ბ) პროექტის განხორციელებისათვის მოპოვებული აქვს ყველა ნებართვა/ლიცენზია და გავლილი აქვს ყველა სავალდებულო პროცედურა თუკი ასეთის საჭიროებას ითვალისწინებს საქართველოს კანონმდებლობა.

5.2. თანხის გამცემი აცხადებს და იძლევა გარანტიას, რომ არ გაამჟღავნებს ისეთ ინფორმაციას, რომელიც თანხის მიმღების მოთხოვნის საფუძველზე, საქართველოს ზოგადი ადმინისტრაციული კოდექსით დადგენილი წესით, ცნობილია კომერციულ საიდუმლოებად ან/და შეიცავს პერსონალურ მონაცემებს. თანხის გამცემს პასუხისმგებლობა შეიძლება დაეკისროს მხოლოდ აღნიშნული ინფორმაციის გამჟღავნებისთვის.

**მუხლი 6. ხელშეკრულების პირობების შეუსრულებლობა**

6.1. მხარეებმა ხელშეკრულებით გათვალისწინებული ვალდებულება/ვალდებულებები უნდა შეასრულონ ჯეროვნად, კეთილსინდისიერად, ხელშეკრულებით დათქმულ დროსა და ადგილას. მხარეები პასუხს აგებენ ხელშეკრულებით განსაზღვრული პირობების არაჯეროვნად შესრულების ან შეუსრულებლობისთვის, ხელშეკრულებითა და საქართველოს კანონმდებლობით დადგენილი წესით;

6.2. მხარეების მიერ ნაკისრი ვალდებულების/ვალდებულებების (გარდა ამ ხელშეკრულების 2.1 პუნქტის „ვ“ ქვეპუნქტისა) შეუსრულებლობის ან/და არაჯეროვნად შესრულების შემთხვევაში, მხარეები უფლებამოსილნი არიან დააკისრონ მეორე მხარეს პირგასამტეხლო ყოველ ვადაგადაცილებულ კალენდარულ დღეზე ხელშეკრულების ღირებულების 0.02%-ის ოდენობით, იქამდე სანამ არ ამ ხელშეკრულების შესაბამისად არ შესრულდება მხარის მიერ ვალდებულება.

6.3. ამ ხელშეკრულების 2.1 პუნქტის „ვ“ ქვეპუნქტით გათვალისწინებული ვალდებულების შეუსრულებლობის ან/და არაჯეროვნად შესრულების ერთი ან რამდენიმე ფაქტის შემთხვევაში, თანხის გამცემი უფლებამოსილია დააკისროს თანხის მიმღებს პირგასამტეხლო ერთჯერადად, ხელშეკრულების საერთო ღირებულების:

ა) 0.7%, თუ ხელშეკრულების საერთო ღირებულება არ აღემატება 20 000 ლარს;

ბ) 0.5%, თუ ხელშეკრულების საერთო ღირებულება ტოლია ან აღემატება 20 000 ლარს.

6.4. სანქციების გადახდა არ ათავისუფლებს მხარეებს ძირითადი ვალდებულების/ვალდებულებების შესრულებისაგან.

**მუხლი 7. ფორს-მაჟორი**

7.1. ხელშეკრულების პირობებიდან რომელიმე მათგანის მოქმედების შეჩერება ფორს-მაჟორული გარემოების დადგომის გამო არ იქნება განხილული, როგორც ხელშეკრულების პირობების შეუსრულებლობა ან დარღვევა;

7.2. ფორს-მაჟორი ნიშნავს მხარეებისთვის გადაულახავ და მათი კონტროლისაგან დამოუკიდებელ გარემოებებს, რომელიც არ არის დაკავშირებული თანხის გამცემის ან/და თანხის მიმღების შეცდომებსა და დაუდევრობასთან და რომელსაც გააჩნია წინასწარ გაუთვალისწინებელი ხასიათი;

7.3. ფორს-მაჟორული გარემოებების დადგომის შემთხვევაში, ხელშეკრულების დამდებმა მხარემ, რომლისთვისაც შეუძლებელი ხდება ნაკისრი ვალდებულებების შესრულება, დაუყოვნებლივ (მაგრამ არაუგვიანეს 2 კალენდარული დღისა), პირველივე შესაძლებლობისთანავე უნდა გაუგზავნოს მეორე მხარეს წერილობითი შეტყობინება ასეთი გარემოებების, მათი გამომწვევი მიზეზებისა და ვალდებულებების სრულად ან ნაწილობრივ შესრულების შეუძლებლობის სავარაუდო ხანგრძლივობის შესახებ. აღნიშნულ ვადაში შეუტყობინებლობის შემთხვევაში, მხარე კარგავს უფლებას, დაეყრდნოს ფორს-მაჟორს, როგორც პასუხისმგებლობისგან განმათავისუფლებელ გარემოებას.

7.4. თუ ფორს-მაჟორული გარემოების მოქმედება გრძელდება 30 (ოცდაათ) კალენდარულ დღეზე მეტხანს, ან ამგვარი გარემოების დადგომისთანავე აშკარაა, რომ მისი მოქმედების ხანგრძლივობა გადაცდება 30 (ოცდაათი) კალენდარული დღის ხანგრძლივობას, წინამდებარე ხელშეკრულების მოქმედების გაგრძელების საკითხს გადაწყვეტენ ხელშეკრულების მხარეები.

**მუხლი 8. ხელშეკრულების მოქმედების ვადა**

წინამდებარე ხელშეკრულება ძალაში შედის მხარეთა მიერ ხელმოწერის დღიდან და მოქმედებს 20\_\_\_ წლის \_\_\_\_\_ ჩათვლით.

**მუხლი 9. სხვა პირობები**

9.1. ხელშეკრულება შედგენილია ქართულ ენაზე, ორი თანაბარი იურიდიული ძალის მქონე ეგზემპლარად ან ერთ ეგზემპლარად, ელექტრონულად, ქართულ ენაზე.

9.2. მხარეთა შორის სადაო საკითხები წყდება მხარეთა მოლაპარაკების გზით. შეთანხმების მიუღწევლობის შემთხვევაში საკითხი განიხილება საქართველოს მოქმედი კანონმდებლობის შესაბამისად.

9.3. ხელშეკრულებაში ცვლილებების შეტანა, რომელიც წარმოადგენს ხელშეკრულების განუყოფელ ნაწილს, შესაძლებელია მხოლოდ წერილობითი ფორმით.

9.4. ორივე მხარე უფლებამოსილია მოშალოს ეს ხელშეკრულება ცალმხრივად, თუ მეორე მხარე ვერ უზრუნველყოფს თავის ვალდებულების/ვალდებულებების ჯეროვან შესრულებას ან მოქმედი კანონმდებლობით გათვალისწინებულ სხვა შემთხვევებში.

**მხარეთა რეკვიზიტები:**

|  |  |
| --- | --- |
| **თანხის გამცემი:**  **ა(ა)იპ - პროფესიული უნარების სააგენტო**  **(ს/კ: 402184355; მის.: ქ. თბილისი, თენგიზ აბულაძის ჩიხი I, N10;**  **საბანკო რეკვიზიტები: სახელმწიფო ხაზინა;**  **ბანკის კოდი: TRESGE22; ანგ.: 302009921)**  **გენერალური დირექტორი**  **ირინე მარგიშვილი** | **თანხის მიმღები:**  \_\_\_**- ,,\_\_\_\_\_\_“ (ს/კ \_\_\_\_\_; მის.: \_\_\_\_\_\_\_; ტელ: \_\_\_\_\_\_\_\_; საბანკო რეკვიზიტები:\_\_\_\_\_**  **ბანკის კოდი: \_\_\_\_\_\_\_\_\_\_; ანგ: \_\_\_\_\_\_\_)**  **დირექტორი** |
| /\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/ | /\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_/ |